Шунан халыҡ был Шүрәлене нисек тоторға тип кәңәш ҡора башлай. Ҡайһы бер кешеләр әйтә: «Һин уны һаҡлап тор ҙа мылтыҡ менән ат, йәҙрәһе теймәһә лә, дары еҫенән ҡурҡып, ташлап ҡасыр», —ти. Ҡайһы бер кешеләр: «Юҡ, йүгерек атҡа атланып артынан ҡыуып тоторға кәрәк», —ти. Шунан тағы әлеге ҡарт кеше әйтә: « Шүрәле ул үҙен аттырмаҫ та, тоттормаҫ та, бик хәйләкәр, сая нәмә ул. Бына мин һиңә уны тотоуҙың хәйләһен әйтеп бирәм. Һин атындың арҡаһына ныҡ ҡына итеп ыҫмала һылап сығар», — ти.